“O‘zbat A. J.” O‘zbekiston - britaniya qo‘shma korxonasini tashkil etish to‘g‘risida

“Chet el investitsiyalari va chet ellik investorlar faoliyatining kafolatlari to‘g‘risida” O‘zbekiston Respublikasi Qonuniga muvofiq O‘zbekiston Respublikasi Prezidentining “O‘zbekiston Respublikasida mulkni davlat tasarrufidan chiqarish va xususiylashtirish jarayonini yanada rivojlantirishning ustuvor yo‘nalishlari to‘g‘risida” 1994-yil 15-martdagi Farmonini bajarish, respublika iqtisodiyotiga chet el investitsiyalarini jalb etishni rag‘batlantirish, shuningdek, iste’mol bozorini tamaki sanoatining yuqori sifatli va raqobatga bardoshli mahsuloti bilan to‘ldirish maqsadida Vazirlar Mahkamasi qaror qiladi:
 1. O‘zbekiston Respublikasi Davlat mulki qo‘mitasi, “O‘zoziqovqatsanoat” davlat konserni va “BAT Investments” kompaniyasining Toshkent tamaki fabrikasi (bundan keyin “TTF” deb ataladi) va Urgut fermentlash zavodi (bundan keyin “SFZ” deb ataladi) yopiq turdagi “O‘ZTAMAKI A. J.” aksionerlik jamiyatini tashkil etish to‘g‘risidagi taklifi qabul qilinsin.
 2. “O‘zoziqovqatsanoat” davlat konserni Davlat mulki qo‘mitasi bilan birgalikda:
 TTF va UFZ bilan ijara shartnomalarini bekor qilish;
 barcha uchala korxonaning mulklarini qayta ro‘yxatdan o‘tkazish hamda TTF, SFZ va UFZning tegishli aktivlari va majburiyatlarining hammasini “O‘ZTAMAKI A.J.”ga o‘tkazish bo‘yicha ishlarni ikki hafta muddatda tugallasin.
 3. O‘zbekiston Respublikasi Adliya vazirligi tegishli hujjatlar taqdim etilgandan keyin “O‘ZTAMAKI A.J.”ini yopiq turdagi aksionerlik jamiyati sifatida belgilangan tartibda ro‘yxatdan o‘tkazsin.
 4. Davlat mulki qo‘mitasi “VAT Investments”, “BAT ko Limited” va Davlat mulki qo‘mitasi o‘rtasida 1994-yilning 14-mayida tuzilgan Shartnomaga muvofiq, “O‘ZTAMAKI A.J.” aksiyalarining 51 foizini “BAT Investments” kompaniyasiga belgilangan tartibda sotilishini ta’minlasin.
 Ma’lumot uchun qabul qilinsinki, Davlat mulki qo‘mitasi “BAT Investments” investitsiya dasturini amalga oshirish davrida, lekin kamida 5 yil “O‘ZTAMAKI A.J.” kompaniyasi faoliyati bilan bog‘liq bo‘lgan eng muhim masalalarni hal etish yuzasidan “veto” huquqiga egadir.
 5. O‘zbekiston Respublikasi Moliya vazirligi Davlat mulki qo‘mitasidan tegishli hujjatlarni olgandan keyin “O‘ZTAMAKI A.J.”ni chet el investitsiyalari bo‘lgan korxona sifatida belgilangan tartibda qayta ro‘yxatdan o‘tkazsin.
 1994-yil 14-maydagi Shartnomaga muvofiq “O‘ZTAMAKI A.J.” bundan keyin “O‘ZBAT A.J.” deb ataladi.
 6. Ma’lumot uchun qabul qilinsinki:
 “BAT Investments”ning 5 yilga mo‘ljallangan va 232 mln. AQSh dollarida baholangan investitsiya dasturini bajarish natijasida ushbu kompaniyaning “O‘ZBAT A.J.” sarmoyasidagi ulushi 5-yil oxiriga borib ko‘paytiriladi;
 Davlat mulki qo‘mitasi 1994-yil 14-maydagi Shartnomaga muvofiq, “O‘ZBAT A.J.” sarmoyasidagi o‘z ulushini 24,9 foizga yetkazish huquqini o‘zida saqlab qolsin.
 7. Davlat mulki qo‘mitasi “O‘ZBAT A.J.” ro‘yxatdan o‘tkazilgan vaqtdan boshlab “O‘ZBAT A.J.” qo‘shma korxonasidagi davlat aksiyalarini boshqarish huquqini belgilangan tartibda “O‘zoziqovqatsanoat” davlat konserniga bersin.
 8. O‘zbekiston Respublikasi Moliya vazirligi Davlat mulki qo‘mitasi, O‘zbekbirlashuv va “O‘zbeksavdo” davlat uyushmasi bilan birgalikda chet elda va mamlakatimizda ishlab chiqarilgan tamaki mahsulotidan bir xil soliq olish tartibini yaratishga doir taklifni bir oy muddatda Vazirlar Mahkamasiga kiritsin. 
 9. Toshkent shahri va Samarqand viloyati hokimliklari hozirgi vaqtda TTF, SFZ va UFZ tomonidan foydalanilayotgan, shuningdek, yangi sigaret fabrikasi uchun yerlarni uzoq muddatli ijaraga olish to‘g‘risida “O‘ZBAT A.J.” bilan shartnomalar tuzilishini ta’minlasinlar, bunda, tamaki mahsuloti ishlab chiqarilgan taqdirda, dastlabki 10 yilda yer uchun ijara haqi olinmasligini nazarda tutsinlar.
 10. Toshkent shahri va Samarqand viloyati hokimliklari, O‘zbekiston Respublikasi Aloqa vazirligi, Energetika va elektrlashtirish vazirligi, boshqa manfaatdor vazirliklar va idoralar mavjud infrastrukturani modernizatsiya qilish hamda TTF, SFZ, va UFZning faoliyat ko‘rsatishi uchun, shuningdek, Samarqand shahrida yangi sigaret fabrikasi qurilishi uchun zarur bo‘lgan yangi infrastruktura yaratishda “O‘ZBAT A.J.”ga shartnomaviy shartlarda yordam bersinlar.
 11. “O‘zistiqbolstat” davlat qo‘mitasi “O‘ZBAT A.J.”ni tashkil etishni O‘zbekiston Respublikasining Investitsiya dasturiga kiritsin.
 12. Ma’lumot uchun qabul qilinsinki, “O‘ZBAT A.J.”:
 besh yil mobaynida “O‘zoziqovqatsanoat” davlat konserniga kelishilgan narxlarda va muddatlarda umumiy miqdori 65000 tonnagacha bo‘lgan fermentlangan tamaki bargini beradi;
 dastlabki uch yil mobaynida korxonalarning ekologik holatini, shuningdek, xavfsizlik texnikasi darajasini (Investitsiya dasturiga muvofiq SFZning mavjud maydonida tamaki mahsuloti ishlab chiqarish to‘xtatilishi ehtimolini hisobga olgan holda) xalqaro miqyosda e’tirof etilgan standartlar darajasiga yetkazishga doir asosiy tadbirlarni amalga oshiradi.
 13. 1996-yildan boshlab, investitsiya dasturini amalga oshirish davrida “O‘zoziqovqatsanoat” uyushmasining “Narziya” aksionerlik jamiyatiga tovar yetishtiruvchilardan har yili 9,6 ming tonna tamaki bargi xarid qilish yuzasidan kvota belgilansin.
 14. Investitsiya dasturini bajarish uchun qulay shart-sharoitlar yaratish maqsadida “O‘ZBAT A. J.” ga quyidagi huquqlar berilsin: 
 “O‘ZBAT A.J.” g‘ayriqonuniy bitimlarga taalluqli cheklashlarga va monopolistik faoliyatni cheklash to‘g‘risidagi Qonunda belgilangan nohalol raqobatga duchor qilinavergan taqdirda, kompaniyani monopolit korxonalar Reyestriga kiritmagan holda, o‘zi ishlab chiqargan mahsulotga narxlarni mustaqil ravishda belgilash; 
 tamaki bargi yetishtiruvchilar bilan o‘zaro foydali shartlarda mustaqil ravishda cheklashlarsiz kontraktlar tuzish; 
 “BAT” kompaniyasi guruhi xalqaro amaliyotiga binoan hamda Sog‘liqni saqlash vazirligi va “O‘zdavstandart” markazining salomatlikka zararlik to‘g‘risida ogohlantirishiga taalluqli talablariga muvofiq holda tamaki mahsulotini ishlab chiqarish va idishlarga joylashni amalga oshirish; 
 sigaret, qayta ishlangan tamaki bargi ishlab chiqarish, shuningdek, o‘z ehtiyojlari uchun foydalaniladigan ko‘k tamaki bargi yetkazib berish yuzasidan davlat buyurtmasi tizimidan ozod qilish; 
 ro‘yxatdan o‘tkazilgan vaqtdan boshlab besh yil muddatda eksklyuziv sharoitlarda tamaki mahsuloti ishlab chiqarish uchun O‘zbekiston Respublikasi hududida korxonalar qurish va ulardan foydalanish, Davlat mulki bo‘lmagan fermentlash zavodlari xorijiy kompaniyalar bilan faqat tamaki bargi yetkazib berish to‘g‘risidagi shartnomalar asosida ishlashi mumkin; 
 asosiy sarmoya amortizatsiyasi uchun ajratmalar to‘lashdan va boshqa to‘lovlardan ozod qilinish; 
 O‘zbekiston Respublikasining istalgan tashkilotida, shuningdek, chet ellarda sug‘urtalanishni amalga oshirish; 
 1994-yil 14-maydagi Shartnomada nazarda tutilgan imtiyozlarni olish. 
 15. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari I.H. Jo‘rabekov va O‘zbekiston Pecpyblikaci Bosh vazirining o‘rinbosari V.L. Chjen zimmasiga yuklansin.